b'\n_START_ARTICLE_\nRefrakcinis laikotarpis\n_START_PARAGRAPH_\nRefrakcinis laikotarpis (arba refrakcin\xc4\x97 stadija; pranc. refractaire \xe2\x80\x93 nejautrus) \xe2\x80\x93 lytinio abejingumo laikotarpis po sueities, kai yra \xc4\xafvyk\xc4\x99s vyro orgazmas (ejakuliacija). Sudaro esmin\xc4\x99 atsipalaidavimo stadijos dal\xc4\xaf.\n_START_SECTION_\nFaz\xc4\x97s\n_START_PARAGRAPH_\nK\xc4\x85 tik po ejakuliacijos vyras yra visi\xc5\xa1kai nejautrus lytiniams dirgikliams \xe2\x80\x93 tiek regimiesiems, tiek lie\xc4\x8diamiesiems. Nervinis susijaudinimas nusl\xc5\xabgsta, tod\xc4\x97l jokie erotinio stimuliavimo b\xc5\xabdai \xe2\x80\x93 net ir tiesiogin\xc4\x97 ir stipri varpos stimuliacija (aistringos glamon\xc4\x97s ar felacija) nebesukelia pakartotin\xc4\x97s erekcijos. Vyras visi\xc5\xa1kai nereaguoja \xc4\xaf lytinius dirgiklius._NEWLINE_Pra\xc4\x97jus tam tikram laikui po orgazmo (laiko trukm\xc4\x97 individuali) prasideda kita \xe2\x80\x93 ilgesn\xc4\x97 refrakcinio laikotarpio faz\xc4\x97 \xe2\x80\x93 s\xc4\x85lyginis lytinis nejautrumas. Jos metu vyrui yra vis dar gana sunku pa\xc4\x8diam nusiteikti naujam suart\xc4\x97jimui, ta\xc4\x8diau moters aktyvumas, intensyvios glamon\xc4\x97s ir felacija gali sukelti vyrui erekcij\xc4\x85.\n_START_SECTION_\nTrukm\xc4\x97\n_START_PARAGRAPH_\nRefrakcinio laikotarpio ir jo fazi\xc5\xb3 trukm\xc4\x97 \xc5\xbeymiai \xc4\xafvairuoja priklausomai nuo vyro am\xc5\xbeiaus ir lytin\xc4\x97s konstitucijos. Jeigu paauglyst\xc4\x97je pakartotin\xc4\x97 erekcija gali atsirasti jau po keli\xc5\xb3 minu\xc4\x8di\xc5\xb3 nuo ejakuliacijos, tai pagyvenusiems vyrams gali prireikti netgi keli\xc5\xb3 dien\xc5\xb3. Kai kurie vyrai (daugiausia 30-35 met\xc5\xb3) turi u\xc5\xbesl\xc4\x97pt\xc4\x85 refrakcin\xc4\xaf laikotarp\xc4\xaf, kuris jiems leid\xc5\xbeia nei\xc5\xa1traukiant varpos i\xc5\xa1 mak\xc5\xa1ties atlikti pakartotin\xc4\x99 sueit\xc4\xaf net ir prie\xc5\xa1 tai jau ejakuliavus. Tokiu atveju erekcija susilpn\xc4\x97ja ne\xc5\xbeymiai ir neilgam, o atliekamos frikcijos j\xc4\x85 palaiko ir stiprina. Tokia \xe2\x80\x9edviguba\xe2\x80\x9c sueitis gali trukti iki 10-20 minu\xc4\x8di\xc5\xb3, kadangi pasiekus pirm\xc4\x85j\xc4\x85 ejakuliacij\xc4\x85 lytinis jaudrumas \xc5\xa1iek tiek suma\xc5\xbe\xc4\x97ja (ma\xc5\xbe\xc4\x97ja nervini\xc5\xb3 centr\xc5\xb3 jaudrumas), tod\xc4\x97l pakartotin\xc4\x97s sueities metu ejakuliacija pasiekiama per ilgesn\xc4\xaf laik\xc4\x85 nei pirmoji.\n_START_SECTION_\nMoteris\n_START_PARAGRAPH_\nMoteris refrakcin\xc4\x97s stadijos nepatiria. Manoma, kad tai s\xc4\x85lygojo biologiniai veiksniai: vyrui refrakcija reikalinga tam, kad u\xc5\xbetekt\xc5\xb3 laiko pasigaminti naujai s\xc4\x97klai, kadangi pakartotin\xc4\x97s sueities atveju, pirmoji ejakuliacija pasi\xc5\xbeymi geriausia (\xe2\x80\x9evaisingiausia\xe2\x80\x9c) sperma, tuo tarpu pakartotiniam orgazmui b\xc5\xabdinga ne tokia koncentruota, ma\xc5\xbeiau subrendusi s\xc4\x97kla, nejudr\xc5\xabs spermatozoidai. Savo ruo\xc5\xbetu moteriai refrakcin\xc4\x97s stadijos nebuvimas u\xc5\xbetikrina pakartotin\xc4\x97s sueities galimyb\xc4\x99, \xc5\xa1itaip padidinant paties pastojimo tikimyb\xc4\x99.'